Лудвигсхафен
Лудвигсхафен () е град в югозападната част на Германия. Градът е известен преди всичко като седалище на най-голямата химическа компания в света – BASF.

География 
Намира се на река Рейн в Горнорейнската долина, срещу мястото, на което р. Некар се влива в Рейн. Климатът е мек, районът е сред най-топлите в Германия. Разположен е на западния бряг на река Рейн, срещу гр. Манхайм.

Втори по население (след Майнц) във федералната провинция Рейнланд-Пфалц и в новообразувания Метрополен регион Рейн-Некар, в чиято централната част се намира.

Площта на Лудвигсхафен е 77,68 км², населението към 31 декември 2012 г. – 160 179 жители, а гъстотата на населението – 2062 д/км².

История 
Плодородната долина на р. Рейн е била заселена още в древността. На мястото на един от кврталите на града, Рейнгьонхайм, през античността е съществувало укрепеното селище Руфиниана.

Историята на Лудвигсхафен като град започва едва през 19 век, когато кралете на Бавария толерират развитието на пристанището и селището около него. През 1859 г., кралят на Бавария Максимилиян II обявява Лудвигсхафен за град.

Благодарение на бързото разрастване на химическата и други индустрии, през последните десетилетия на XIX век и в началото на XX век Лудвигсхафен преживява особено динамично развитие, като населението му се увеличава многократно и през 1925 г. достига 100 000 жители.

През Втората световна война е разрушен, заради икономическото си и стратегическо значение, почти до основи при многократни бомбардировки на съюзниците.

Икономика 
Градът е център на химическата индустрия. Седалище е на концерна BASF, в който за заети около 32 600 работници и служители. Други по-големи химически предприятия са Abbott и Raschig.

Най-голямото речно пристанище в провинция Рейнланд-Пфалц.

Култура и забележителности 
Като млад, индустриален град Лудвигсхафен има сравнително обозрима културна сцена. По-известни културни институции в града са:
 музеят за съвременно изкуство Вилхелм-Хак (абстрактно-геометрично изкуство, експресионизъм, поп-арт и др.)
 Център Ернст Блох
 градският „Театър в Пфалцбау“
 Държавният филхармоничен оркестър Рейнланд-Пфалц
 Градският музей
 Художественото дружеството Лудвигсхафен
 Дружеството за изкуство в градската болница Лудвигсхафен
и др.

Религия 
На 28 ноември 2007 г. в Лудвигсхафен официално е осветена първата православна църква в града: „Св. Богородица“. Намира се в бивш католически храм, който при освещаването е тържествено преотстъпен на наброяващата около 3000 гръцка православна общност в града.

Образование 
2 висши училища:
 Икономически университет по приложните науки (с институт за Източна Азия)
 Протестантски университет по приложните науки

Родени в Лудвигсхафен 
 Ернст Блох, немски философ (1885 – 1977)
 Курт Биденкопф, немски политик (род. 28 януари 1930 г.)
 Хелмут Кол, немски политик, бивш канцлер на Германия (03.04.1930 – 16.06.2017)
 Манфред Калц, немски футболист (р. 1953 г.)

Побратимени градове 
  Антверпен, Белгия от 1998 г.
  Десау, Германия
  Лориан, Франция
  Пасадена, САЩ
  Сумгаит, Азербайджан

Външни препратки 
 Официален сайт

Градове в Рейнланд-Пфалц
Метрополен регион Рейн-Некар